钦定古今图书集成/明伦汇编/氏族典/第040卷 > 《凌迪知万姓统谱》 > 庞德
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞德

按《魏志庞德传》：“德字令明，南安狟道人也。少为郡吏，
州从事。初平中，从马腾击反羌叛氐，数有功，稍迁至
校尉。建安中，袁谭遣郭援、高干等略取河东，德随腾
子超拒援、干于平阳，德为军锋，进攻援、干大破之，亲
斩援首，拜中郎将，封都亭侯。后张白骑叛于弘农，德
复随腾征之，每战常陷阵却敌，勇冠腾军。后腾征为”
卫尉，德留属超。太祖破超于渭南，德随超亡入汉阳，
保冀城。后复随超奔汉中。太祖定汉中，德降。太祖素
闻其骁勇，拜立义将军，封关门亭侯。侯音、卫开等以
宛叛。德攻拔宛，斩音、开。遂南屯樊讨关羽。德常乘白
马，羽军谓之“白马将军”，皆惮之。会天霖雨，汉水暴溢，
德避水上堤，羽乘船攻之，德被甲持弓，箭不虚发，自
平旦力战，至日过中。羽攻益急，矢尽短兵接战，为羽
所得，立而不跪。羽谓曰：“我欲以卿为将，不早降何为？”
德骂曰：“竖子，何谓降也！”遂为羽所杀。太祖闻之，为之
流涕。封其二子为列侯。文帝即王位，谥曰壮侯，又赐
子四人爵关内侯。